### NN 34/2025 (27.2.2025.), Odluka o porezima Općine Borovo

Općina Borovo

409

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17, 114/22 i 114/23), članka 44. Statuta Općine Borovo (»Službeni glasnik Općine Borovo« 2/21 i 9/23) te članka 73. Poslovnika (»Službeni glasnik Općine Borovo« 5/21), Općinsko vijeće Općine Borovo, na 28. sjednici održanoj 11. veljače 2025 god. donijelo je

ODLUKU

O POREZIMA OPĆINE BOROVO

I. OPĆA ODREDBA

Članak 1.

Ovom se Odlukom utvrđuju vrste poreza, stopa i visina poreza te način naplate poreza koji pripadaju Općini Borovo (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. porez na potrošnju,

2. porez na nekretnine,

3. porez na korištenje javnih površina.

1. Porez na potrošnju

Članak 3.

Porez na potrošnju plaća se po stopi od 3 %.

2. Porez na nekretnine

Članak 4.

Porez na nekretnine plaća se u iznosu od 1,00 eura po jednom kvadratnom metru korisne površine nekretnine na cjelokupnom području Općine Borovo.

Članak 5.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Nekretninom se smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Članak 6.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu Općine Borovo koje se nalaze isključivo na teritoriju Općine Borovo

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Porezni obveznik dužan je na poziv poreznog tijela dokazati da se radi o nekretnini koja služi za stalno stanovanje.

Prijava prebivališta na nekretnini ne smatra se dokazom stalnog stanovanja.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

Smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

Za nekretnine iz stavka 1. točka 7. ovog članka porezni obveznik dužan je dokazati da je onemogućena stambena namjena nekretnine.

Članak 7.

Porez na nekretnine je lokalni porez čiji se prihod dijeli:

– 80 % udio Općine Borovo,

– 20 % udio Vukovarsko-srijemske županije.

3. Porez na korištenje javnih površina

Članak 8.

Visinu poreza na korištenje javnih površina na području Općine Borovo, način i uvjete korištenja te način naplate propisuje posebnom Odlukom Općinsko vijeće Općine Borovo.

III. NADLEŽNOST

Članak 9.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točka 1. i 2. ove Odluke obavljat će Ministarstvo financija – Porezna uprava.

IV. PRIJELAZNE I ZAVRŠNE ODREDBE

Članak 10.

Danom stupanja na snagu ove Odluke prestaje važiti Odluka o porezima Općine Borovo (»Narodne novine« broj 151/23 i »Službeni glasnik Općine Borovo« broj 9/23.).

Članak 11.

Ova Odluka stupa na snagu osmoga dana od dana objave u »Službenom glasniku Općine Borovo«, a bit će objavljena i u »Narodnim novinama«.

Klasa: 410-04/25-01/1
 Urbroj: 2196-9-02-25-1
 Borovo, 11. veljače 2025.

Potpredsjednik
 Općinskog vijeća
 Milan Poznanović, v. r.